604/2013

H höfðaði mál gegn I ehf. og krafðist þess meðal annars að viðurkennt yrði að I ehf. væri skaðabótaskylt gagnvart honum vegna ólögmætrar riftunar á ráðningarsamningi aðila. Ástæða uppsagnarinnar var atvik er H var á heimleið með farþegaflugvél I ehf. eftir að hafa lokið verkefni á vegum félagsins. I ehf. taldi hegðun H hafa verið ósamrýmanlega stöðu hans sem flugstjóra hjá I ehf. Ekki var talið sannað að H hefði neytt áfengis í óhófi þannig að það hefði farið í bága við reglur I ehf. Þótt ljóst væri að hegðun H hefði verið með þeim hætti að ekki sæmdi stöðu hans var hegðunin ekki talin hafa verið þess eðlis að réttlætt gæti fyrirvaralausa uppsögn úr starfi. Þá var I ehf. ekki talið hafa áður veitt H áminningu vegna óviðeigandi hegðunar en telja yrði slíkt forsendu þess að I ehf. væri heimilt að rifta ráðningarsamningi við H. Því var fallist á viðurkenningarkröfu H. Loks var I ehf. talið hafa gengið lengra í ávirðingum gagnvart H en efni stóðu til í bréfi. Var I ehf. því dæmt til að greiða H 800.000 krónur í miskabætur auk dráttarvaxta.

Dómur Hæstaréttar

Mál þetta dæma hæstaréttardómararnir V-kk-nf M-kk-nf M-kk-nf, E-kk-nf T-kk-nf og Ó-kk-nf B-kk-nf Þ-kk-nf.

Aðaláfrýjandi skaut málinu til Hæstaréttar 16. september 2013. Hann krefst sýknu af kröfum gagnáfrýjanda og málskostnaðar í héraði og fyrir Hæstarétti.

Gagnáfrýjandi áfrýjaði héraðsdómi fyrir sitt leyti 30. október 2013. Hann krefst þess að aðaláfrýjandi verði dæmdur til að greiða sér 3.000.000 krónur í miskabætur með dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu frá 20. júlí 2012 til greiðsludags. Að öðru leyti krefst hann staðfestingar hins áfrýjaða dóms og málskostnaðar fyrir Hæstarétti.

Málsatvikum er lýst í hinum áfrýjaða dómi. Aðilar máls eru þó sammála um að gagnáfrýjandi hafi drukkið tvö glös af bjór á Kastrupflugvelli áður en hann hélt þaðan hingað til lands með flugi FI217 28. ágúst 2010. Með vísan til forsendna héraðsdóms verður staðfest sú niðurstaða hans að aðaláfrýjandi sé skaðabótaskyldur gagnvart gagnáfrýjanda vegna ólögmætrar riftunar 30. september sama ár á ráðningarsamningi aðila.

Dagana 2. og 15. september 2010 voru haldnir fundir þar sem viðstaddir voru auk g-kk-ef flugrekstrarstjóri og starfsmannastjóri aðaláfrýjanda og annar af fulltrúum aðaláfrýjanda í sameiginlegu starfsráði hans og Félags íslenskra atvinnuflugmanna, formaður þess félags sem og lögfræðilegur ráðgjafi þess. Þá var lögmaður gagnáfrýjanda viðstaddur síðari fundinn. Samkvæmt minnisblaði um þessa fundi komu þar fram alvarlegar ásakanir í garð gagnáfrýjanda af hálfu aðaláfrýjanda, ekki aðeins í tilefni af framkomu hans í fluginu 28. ágúst 2010 og í kjölfar þess, heldur einnig vegna atvika sem áður áttu að hafa gerst. Í beiðni aðaláfrýjanda um umsögn starfsráðs 16. september sama ár var meðal annars komist svo að orði að gagnáfrýjandi hefði í fluginu 28. ágúst hagað sér ósæmilega um borð og verið drukkinn. Hefði hann gerst „sekur um kynferðislega áreitni gagnvart starfsmanni“ aðaláfrýjanda, ógnað starfsmönnum hans og sýnt samstarfsaðilum dónaskap og virðingarleysi. Síðar sagði í bréfinu: „Hegðun af þessu tagi hefur [gagnáfrýjandi] því miður ítrekað sýnt áður“. Miðað við þau gögn, sem fyrir lágu á þessum tíma og lögð hafa verið fram í málinu, gekk aðaláfrýjandi í áðurgreindum tilvikum lengra í ávirðingum gagnvart gagnáfrýjanda en efni stóðu til. Sérstaklega vógu þær fullyrðingar í bréfinu 16. september 2010, sem teknar eru upp orðrétt hér að framan, að æru og persónu gagnáfrýjanda án þess að þær styddust við nægileg gögn. Samkvæmt þessu og með vísan til b. liðar 1. mgr. 26. gr. skaðabótalaga nr. 50/1993 verður aðaláfrýjandi dæmdur til að greiða gagnáfrýjanda miskabætur sem verða ákveðnar 800.000 krónur með vöxtum eins og kveðið er á um í dómsorði.

Ákvæði héraðsdóms um málskostnað verður staðfest.

Aðaláfrýjanda verður gert að greiða gagnáfrýjanda málskostnað fyrir Hæstarétti eins og í dómsorði greinir.

Dómsorð:

Hinn áfrýjaði dómur skal vera óraskaður að öðru leyti en því að aðaláfrýjandi, Icelandair ehf., greiði gagnáfrýjanda, H-kk-þgf Þ-kk-þgf H-kk-þgf, 800.000 krónur með dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu frá 20. júlí 2012 til greiðsludags.

Aðaláfrýjandi greiði gagnáfrýjanda 600.000 krónur í málskostnað fyrir Hæstarétti.